b'\n_START_ARTICLE_\nV\xc3\xa4in\xc3\xb6 Luoma\n_START_PARAGRAPH_\nV\xc3\xa4in\xc3\xb6 Luoma (29. tammikuuta 1887 Raahe \xe2\x80\x93 6. lokakuuta 1952 Tukholma) oli Akateemisen kirjakaupan pitk\xc3\xa4aikainen johtaja, joka kehitti johtamastaan yrityksest\xc3\xa4 alallaan suurimman Pohjoismaissa._NEWLINE_Luoman is\xc3\xa4 oli hovioikeuden asessori ja kansanedustaja Albert Luoma, \xc3\xa4iti Amanda Maria Snellman ja puoliso vuodesta 1932 Siiri Weissman. Ranskan kielen opiskelija Luoma tuli Akateemisen kirjakaupan palvelukseen myyntiapulaiseksi vuonna 1907 ja eteni sitten osaston johtajaksi ja yritykseen hankitun  Waseniuksen kirjakaupan johtajaksi. Palattuaan takaisin p\xc3\xa4\xc3\xa4liikkeen johtajaksi nelj\xc3\xa4n vuoden j\xc3\xa4lkeen Luoma tuli my\xc3\xb6s Akateemisen kirjakaupan osakkaaksi, ostamalla kolmanneksen yhti\xc3\xb6n osakkeista. Kun Stockmann osti Akateemisen kirjakaupan vuonna 1930 ja se muutti toimimaan tavaratalon yhteyteen, Luoma jatkoi kirjakaupan johtajana. H\xc3\xa4n oli my\xc3\xb6s emoyhti\xc3\xb6n hallintoneuvoston j\xc3\xa4sen vuoteen 1934 saakka. Vuonna 1939 Luomasta tuli kirjakaupan toimitusjohtaja, seuraavana vuonna kirjakauppayhti\xc3\xb6 sulautettiin Stockmanniin. Kirjakaupan liikevaihto kasvoi sotavuosina Luoman johdossa 190 prosenttia, sotien j\xc3\xa4lkeen yritys taas menestyi muun muassa tarjoamalla englanninkielist\xc3\xa4 asiantuntijakirjallisuutta ja 1950-luvulta alkaen yh\xc3\xa4 enemm\xc3\xa4n my\xc3\xb6s ulkomaankielist\xc3\xa4 kaunokirjallisuutta. Luoma oli vaativa johtaja, mutta toisaalta kun h\xc3\xa4n aloitti johtajana Suomen merkitt\xc3\xa4vimm\xc3\xa4ss\xc3\xa4 kirjakaupassa, h\xc3\xa4n oli vuoteen 1947 menness\xc3\xa4 kehitt\xc3\xa4nyt Akateemisen kirjakaupan alallaan Pohjoismaiden suurimmaksi yritykseksi.'